9:10-13—A Solomone o ne a dira go dumalana le Molao wa ga Moshe fa a ne a naya Kgosi Hirame wa kwa Ture metse e le 20 e e neng e le mo Galalea jaaka mpho? Molao o o mo go Lefitiko 25:23, 24 o ne o ka tsewa o raya fela lefelo le Baiseraele ba neng ba nna mo go lone. Go ka direga gore go ne go sa nne Baiseraele mo metseng e Solomone a neng a e naya Hirame, le fa gone e ne e le gaufi le melelwane ya Lefatshe le le Solofeditsweng. (Ekesodo 23:31) Go bo Solomone a ne a dira jalo go ka bontsha le gore o ne a palelwa ke go ikobela Molao ka botlalo, jaaka ka nako ya fa a ne a “ikokeletsa dipitse” le go itseela basadi ba bantsi. (Duteronome 17:16, 17) Le fa mabaka a ne a ka tswa e le afe, Hirame o ne a sa itumelela mpho eo. Gongwe metse eo e ne e sa tlhokomelwa sentle ke banni ba yone ba baheitane, kana go ka direga gore e ne e se mo lefelong le a neng a le rata.